Engasjement på pensjonistvilkår

For ansatte pensjonister skal det enten brukes pensjonistsats eller timelønn etter lønnstrinn. Timelønn etter lønnstrinn er riktig å bruke hvis pensjonisten fortsetter i sin stilling, da trekkes pensjon, og inntekten innrapporteres til SPK. SPH 10.12.1: «Alderspensjon skal avløse lønnen og ikke utbetales i tillegg til denne».

# Alderspensjonister med timelønn på pensjonistvilkår

Engasjement av alderspensjonister følger bestemmelsene i [SPH 10.12](https://lovdata.no/dokument/SPH/sph-2022/KAPITTEL_10-12?q=10.12#KAPITTEL_10-12). Se også [SPK](https://www.spk.no/Ord-og-uttrykk-om-pensjon/Pensjonistlonn/).

* Det er et vilkår at slikt engasjement skal gjelde kortvarig (tilfeldig) arbeid, og skal ikke være oppgaver av fast og varig karakter. Det skal heller ikke være en videreføring av tidligere arbeidsforhold/stilling. Arbeid på pensjonistvilkår skal ikke brukes til å erstatte ordinær arbeidskraft over lengre tid.
* Pensjonister fra statlig virksomhet eller fra kommunale virksomheter som er tilknyttet offentlig tjenestepensjon i henhold til [Overføringsavtalen](https://eur02.safelinks.protection.outlook.com/?url=https%3A%2F%2Fwww.spk.no%2FOrd-og-uttrykk-om-pensjon%2FOverforingsavtalen%2F&data=04%7C01%7Catle%40oslomet.no%7Cd9bf0f755572427cc59b08d99df1ba59%7Cfec81f12628645508911f446fcdafa1f%7C0%7C0%7C637714483799105484%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=MMBnz8SwcHP99RL3lfMGAwm2jq06m9%2B0Cp0huSy%2BrN8%3D&reserved=0), lønnes etter pensjonistsats og kan da jobbe og tjene så mye de ønsker uten innrapportering av pensjon til SPK.
* Pensjonistlønn kan ikke kombineres med AFP eller uførepensjon.
* Pensjonister defineres som «tjenestemenn som er fratrådt og tilstått alderspensjon». Som regel vil dette gjelde personer som har fylt 67 år, men det er mulig å få full alderspensjon fra tjenestepensjonsordningen allerede fra fylte 56 år
* Pensjonistsats: **kr 245 per faktisk arbeidet time** fra 1. januar 2024 (for 2023: kr 224 per time)
* Satsen settes årlig av departementet og benyttes for alle som mottar alderspensjon fra offentlige pensjonskasser og samtidig utfører **timelønnet** arbeid ved OsloMet.
* Det skal ikke beregnes faktor for timelønn etter pensjonistsats; satsen utbetales kun pr faktisk arbeidet time.
* Pensjonister fra privat sektor / med private pensjonsordninger har ikke de samme begrensningene på inntekt i sin tjenestepensjon. Etter bestemmelsene i folketrygden kan man tjene så mye man vil ved siden av alderspensjon uten at dette påvirker pensjon fra folketrygden. For å likebehandle alderspensjonister i OsloMet **tilbys kun statlig pensjonistsats til timelønnede pensjonister**. Det vil også kreve administrasjon å undersøke hvor timelønnede tidligere har jobbet og hvor de har sin pensjonsopptjening.
* Dersom pensjonister kommer fra privat sektor og ønsker andre lønnsforhold, må de avslå kontrakten og sende denne i retur med kommentarer til avlønningen. Saksbehandler må da kontakte bestiller og få godkjenning av økte lønnsbetingelser.

# Alderspensjonister med honorar

* Honorar har [ifølge SPK](https://www.spk.no/arbeidsgiver/rapportere-medlemsdata/hva-skal-jeg-rapportere/Dette-skal-du-ikke-rapportere/) ingen innvirkning på alderspensjonen og skal ikke rapporteres til SPK.
* Er arbeidsoppgaven av en slik art at man kan inngå en [oppdragsavtale](https://ansatt.oslomet.no/documents/585743/61527107/Retningslinjer%2Boppdragstaker%2Bog%2Barbeidstaker/4c4cbe47-599c-a7ae-d256-a9eaae361311), det vil si **enkeltstående, korte oppdrag** som gjesteforelesning, ekstern sensur, sakkyndig vurdering, enkeltstående veiledningsoppdrag o.l., kan det utbetales honorar for oppdraget. Honoraret trenger da ikke å følge pensjonatsats. Dette honoraret blir ikke innberettet til SPK, og har ikke innvirkning på alderspensjonen. Det er like fullt et lønnshonorar som gir forskuddstrekk av skatt, innrapportering til NAV og danner grunnlag for arbeidsgiveravgift.
* Gjesteforelesning etter honorar må være en reell gjesteforelesning, altså et tillegg til forelesningene, ikke en del av den ordinære og nødvendige undervisningen. Ordinær undervisning på timelønn gir pensjonistsats.
* SPH 10.12.2 angir at særskilte satser skal brukes fremfor den alminnelige pensjonistlønnen. Slike særskilte satser er bl.a. satsene for dem som oppnevnes i styrer, råd og utvalg, jf. [pkt.10.14.2](https://lovdata.no/litteratur/sph-2022/kap10.14.2), samt tilkalte medlemmer av bedømmelsesutvalg og lignende. Disse skal altså få honorar på samme måte som andre deltakere i styrer, råd og utvalg.
* Bestiller av timekontrakter er ansvarlige for å bestille timelønnsavtale på pensjonistvilkår. Timelønnede er selv ansvarlige for å melde til SPK og NAV hvor mye de har tjent i et arbeidsforhold.

# Alderspensjonist uten pensjonistvilkår

* Dersom engasjementet bærer preg av et tilsettingsforhold, skal det utbetales ordinær lønn. Dette innrapporteres til Statens Pensjonskasse, og vil medføre avkortning i alderspensjonen både på kort og lengre sikt for vedkommende. Ansatte må selv kontakte pensjonskassen for å få veiledning om hva dette vil bety.
* Fortsetter man i sin stilling ut over aldersgrensen utbetales regulær lønn, med pensjonstrekk og innmelding i SPK. Alderspensjonen blir da redusert forholdsmessig etter lov om Statens pensjonskasse § 26 tredje ledd.
* I utgangspunktet tilbys kun pensjonistvilkår til timelønnede pensjonister, men dersom de er innforstått med at opptjening innrapporteres til SPK og gir avkortning i alderspensjon, kan de få høyere avlønning på egen risiko og eget ansvar.

# AFP-pensjonister:

* Kan ikke engasjeres på pensjonistlønn.
* Lønn fastsettes på samme måte som for yrkesaktive, og blir innrapportert til Statens Pensjonskasse.
* Det er svært viktig at den som blir hyret inn selv tar kontakt med SPK og NAV for å høre hvor mye de kan tjene og om vedkommende kan ta på seg engasjementet.
* Kan maksimalt tjene 14 999 pr år inklusive feriepenger før pensjon blir avkortet. Dette er uavhengig av om det utbetales som pensjonistsats eller ikke. Dette må de selv passe på. Pensjonen kan bli livsvarig avkortet, og SPK tillater ikke at arbeidsgiver korrigerer oppgitte opplysninger tilbake i tid. Det er ikke tillatt å utsette arbeidstimer til senere år for komme under maksgrensen
* All pensjonsgivende inntekt i folketrygden vil føre til avkorting av AFP. Dette inkluderer både lønns- og næringsinntekt og honorar.
* Les om [AFP hos SPK](https://www.spk.no/avtalefestet-pensjon-afp/afp-og-inntekt/)

# Uførepensjonister:

* Kan ikke engasjeres på pensjonistlønn.
* Lønn fastsettes på samme måte som for yrkesaktive, og blir innrapportert til Statens pensjonskasse.
* Det er svært viktig at den som blir hyret inn selv tar kontakt med SPK og NAV for å høre hvor mye de kan tjene og om vedkommende kan ta på seg engasjementet.
* Les mer om [uførepensjon hos SPK](https://www.spk.no/Uforepensjon/inntekt-i-tillegg-til-uforepensjon/)

Seksjon for lønn, 25.01.22, oppdatert 06.02.24